
Zenit

Kulcsszavak: Burok, környezetpszichológia, Erzsébetváros, személyes tér, áttörés
A burok szónak számtalan jelentése van, rengeteg szakterületen fontos terminológia. Egy körülvevő, védő, takaró réteg. Földünket is körülveszi egy levegőből álló burok, az atmoszféra. A mi életünk is egy burokban kezdődik, a magzatban. Születésünk után pedig az anyaméh védelmező szerepét saját bőrünk veszi át, ebben telnek a mindennapjaink életünk végéig. Otthonunk ennek a személyes térnek egy tágabb értelmezése, melyet kedvünk szerint alakítunk, ez a külvilág elleni védelmünk. Amikor azonban kilépünk a privát burokból a város szövevényes hálójába, egy olyan térben találjuk magunkat, ami felett nincs hatalmunk. A város burka más. Tele van ingerekkel, zajokkal, amelyek szorongást és feszültséget keltenek bennünk.
A városi nyüzsgés arra késztet bennünket, hogy keressük azokat a helyeket és pillanatokat, amikor elcsendesedhetünk és hátradőlhetünk. A modern városban szükségünk van olyan terekre, amelyekben megpihenhetünk, és nemcsak kiszűrik a zajt, hanem teret adnak a belső csendnek, a személyes reflexiónak, és a szocializálódásnak is. De mégis milyenek azok a terek, amelyek lehetőséget nyújtanak az ilyen pillanatokhoz?
A helyszínbejárás után újra meglátogattuk a transzformátorházat, megvizsgáltuk az épület környezetét, majd a bennünk keltett érzéseket, benyomásokat összegeztük. Megfigyeltük, hogy rendkívül kevés tér alkalmas megállásra, megpihenésre és kommunikációra. A belváros szűk utcái, haladásra, sőt, olykor rohanásra késztetik az embert. Jan Gehl szerint az emberek lineáris és frontális lények (előrefelé haladunk, és a legtöbb ingert is frontálisan érzékeljük), az utcák, sugárutak pedig tükrözik az ember mozgását és haladási irányát, de a terek, amelyek élménygyűjtésre, megállásra szolgálnak, megfontolt tervezést igényelnek.
Az építészeti beavatkozásunk célja egy olyan tér megteremtése, amely az emberi léptékhez és érzékeléshez igazodik, elcsendesíti és lezsugorítja a külvilágot, valamint egy új nézőpontból mutatja be a burkot. Minden hely, ahol megfordulunk, nyomot hagy bennünk. Az épített környezet, a zöldterületek hiánya, a lég- és zajszennyezés Erzsébetvárosban nagy gondot okoz az ott élők és odalátogatók számára. Egy mentális egészségre pozitívan ható teret szeretnénk létrehozni. Célunk, hogy megvizsgáljuk, milyen eszközökkel lehet javítani a köztereken, a színek, szagok, az épületek léptéke hogyan hat az emberekre.
Tanulmányunkkal első helyezést értünk el.



